Apple ने बुधवार को कयासों और अफवाहों पर विराम लगाते हुए iPhone XR को लॉन्च कर दिया। आईफोन Xआर को ऐप्पल पार्क कैंपस स्थित स्टीव जॉब्स थिएटर में पेश किया गया। बाकी दो आईफोन 2018 मॉडल की तरह यह हैंडसेट भी iPhone X जैसे डिज़ाइन के साथ आता है। बता दें कि बुधवार देर रात हुए लॉन्च इवेंट में iPhone XS और iPhone XS Max को भी पेश किया गया। इसके अलावा नए ऐप्पल वॉच से पर्दा उठा। आईफोन Xआर में एज टू एज 6.1 इंच का एलसीडी पैनल है। इस स्क्रीन में डिस्प्ले नॉच भी है। ऐप्पल ने इसे लिक्विड रेटिना पैनल का नाम दिया है। हैंडसेट में ऐप्पल के ए12 बायोनिक चिप का इस्तेमाल हुआ है। iPhone XS और iPhone XS Max की तरह iPhone XR आउट ऑफ बॉक्स आईओएस 12 पर चलेगा। स्मार्टफोन को 64 जीबी, 128 जीबी और 256 जीबी स्टोरेज वेरिएंट में उपलब्ध कराया गया है।